അപകീര്ത്തി പരാമര്ശം കെപിസിസി സെക്രട്ടറിക്ക് എതിരെ മാനനഷടത്തിന് നോട്ടീസ് അയച്ച് ആനാവൂര് നാഗപ്പന് പേരൂര്ക്കടയിലെ അനുപമയുടെ കുഞ്ഞിനെ ദത്ത് നല്കിയ വിവാദത്തില് കെപിസിസി സെക്രട്ടറി മര്യാപുരം ശ്രീകുമാറിനെതിരെ മാനനഷ്ടത്തിന് വക്കീല് നോട്ടീസ് അയച്ച് തിരുവനന്തപുരം സിപിഐഎം ജില്ലാ സെക്രട്ടറി ആനാവൂര് നാഗപ്പന്. ശ്രീകുമാര് ആനാവൂര് നാഗപ്പനെതിരെ ഫേസ്ബുക്കിലിട്ട അപകീര്ത്തിപരമായ പോസ്റ്റിനെ തുടര്ന്നാണ് നോട്ടീസ് അയച്ചിരിക്കുന്നത്. സിപിഐഎം ഭരണത്തില് സ്ത്രീകള്ക്ക് മനസമാധാനമായി ഒന്ന് പ്രസവിക്കാന് പോലും കഴിയുന്നില്ല. മൂന്ന് ദിവസം മാത്രം പ്രായം ചെന്ന കുഞ്ഞിനെ തട്ടിയെടുത്ത് വിറ്റ് കാശാക്കിയവരാണ് സിപിഐഎംകാര്. കുഞ്ഞിനെ തട്ടികൊണ്ട് പോയതില് പ്രധാനിയാണ് ആനാവൂര് നാഗപ്പനെന്നും, ഗൂഢാലോചന നടന്നത് സിപിഎം ജില്ലാ കമ്മിറ്റി ഓഫീസില് വെച്ചുമാണ് എന്നാണ് മര്യാപുരം ശ്രീകുമാര് ഫേസ്ബുക്കിലിട്ട പോസ്റ്റില് പറയുന്നത്. ഫേസ്ബുക്ക് പോസ്റ്റ് വസ്തുതാവിരുദ്ധവും അപകീര്ത്തിപ്പെടുത്താന് ഉദ്ദേശിച്ചുള്ളതുമാണെന്നാണ് നോട്ടീസില് പറയുന്നത്. നോട്ടീസ് കൈപറ്റി ഏഴ് ദിവസത്തിനകം പ്രസ്തുത പോസ്റ്റ് പിന്വലിച്ച് ഖേദം പ്രകടിപ്പിച്ചില്ലെങ്കില് നിയമനടപടികളുമായി മുന്നോട്ട് പോകുമെന്നും ആനാവൂര് പറഞ്ഞു.